Prodaja oružja Tajvanu (23/7/04) - 2004-07-23
Kelly: Američka politika "jedne Kine" znatno je pridonijela ublažavanju napetosti između Tajvana i Narodne Republike Kine
Savjetnica Bijele kuće za nacionalnu sigurnost Condoleeza Rice rekla je, kako je javljeno, kineskim dužnosnicima ovoga mjeseca u Pekingu da će Sjedinjene Države i dalje prodavati oružje Tajvanu za potrebe samoobrane. Glasnogovornik američkog Državnog tajništva Richard Boucher izjavio je da se, prema politici predsjednika Georgea Walkera Busha, Sjedinjene Države protive jednostranim potezima bilo Kine ili Tajvana, usmjerenim na mijenjanje statusa quo: "Za Peking, to znači da protiv Tajvana ne smije koristiti silu ili razne oblike prisile. Za Taipei to znači da mora biti razuman u prilaženju svim aspektima odnosa s Kinom. Mi ne podržavamo neovisnost Tajvana. Za obje strane, to znači da ne bi trebale davati nikakve izjave, niti povlačiti nikakve poteze, koji bi jednostrano izmijenili status Tajvana. Nastavljamo Tajvanu prodavati odgovarajuću obrambenu vojnu opremu u skladu sa Zakonom o odnosima s Tajvanom". James Kelly, pomoćnik američkog državnog tajnika za Istočnu Aziju i Tihi ocean, nedavno je rekao članovima Kongresa da se američka politika prema Kini zasniva na tri zajedničke izjave koje su izdale Sjedinjene Države i Narodna Republika Kina, te na Zakonu o odnosima s Tajvanom iz 1979. Američka politika "jedne Kine", rekao je gospodin Kelly, "znatno je pridonijela ublažavanju napetosti između Tajvana i Narodne Republike Kine. Stvorena je atmosfera u kojoj cvjetaju trgovina i razmjene između dva naroda s obje strane Tajvanskog tjesnaca. "Sjedinjene Države pridaju posebno značenje," rekao je pomoćnik državnog tajnika Kelly, "održavanju mira i stabilnosti s ciljem promicanja američkih interesa, zaštite istočne Azije od opasnosti rata, čuvanja demokracije na Tajvanu i promicanja konstruktivne integracije Kine u globalnu zajednicu, kao i širenje sloboda pojedinaca u Kini." Gospodin Kelly je kazao da su "Sjedinjene Države trajno predane očuvanju mira u Tajvanskom tjesnacu."